Um 250 umsækjendur um alþjóðlega vernd bíða eftir að vera fluttir úr landi og 450 til viðbótar bíða eftir niðurstöðu umsóknar. Aðeins þrjú sveitarfélög hafa viljað semja við Útlendingastofnun um að hýsa þá sem bíða.
Aðeins þrjú sveitarfélög starfa með Útlendingastofnun og hýsa hælisleitendur á meðan þeir bíða niðurstöðu. Rúmlega 700 manns dvelja hér á landi með umsókn um alþjóðlega vernd.
Í fyrra sótti 871 um alþjóðlega vernd hér á landi en það voru þriðjungi fleiri umsóknir en árið á undan. Fjölgunin skýrist af miklum fjölda umsækjenda frá Venesúela en 40% komu þaðan, samtals 360 manns. Umsækjendur voru af 46 þjóðernum og um þriðjungur voru börn. Fjórtán börn voru fylgdarlaus. Það sem af er þessu ári hafa rúmlega 50 beðið um vernd.
Af þeim 700 sem nú dvelja hér á landi vegna flótta frá heimalandinu hafa um 250 fengið endanlega synjun. Þessi hópur vill ekki fara sjálfviljugur og ekki er hægt að flytja fólkið burt með valdi vegna sóttvarnaráðstafana í móttökulandinu.
Útlendingastofnun er með samning við þrjú sveitarfélög um þjónustu við þau sem bíða eftir svari eða brottflutningi - Reykjavíkurborg, Reykjanesbæ og Hafnarfjörð. Fyrir nokkru síðan gerði stofnunin tilraun til að semja við fleiri sveitarfélög og sendi bón um samning til 17 staða vítt og breitt um landið. Viðbrögðin voru döpur, ekkert sveitarfélag sá sér fært að taka við 40-50 manna hópi. Ástæðan var sögð húsnæðisskortur, smæð samfélagsins og sum sveitarfélög höfðu þegar tekið við kvótaflóttafólki.
Þórhildur Hagalín, upplýsingafulltrúi Útlendingastofnunar, segir að engar frekari tilraunir hafi verið gerðar til að fá fleiri sveitarfélög til samstarfs. Tæpur helmingur þeirra sem bíður fær þjónustu í gegnum samning við sveitarfélögin þrjú en hinir eru í búsetuúrræðum sem Útlendingastofnun skipuleggur sjálf. Félagsmálaráðuneytið vinnur nú að því að taka við verkefninu og skipuleggja þjónustu við umsækjendur um alþjóðlega vernd.

250 umsækjendur um alþjóðlega vernd bíða þess að vera fluttir úr landi. 450 til viðbótar bíða niðurstöðu umsóknar. Aðeins þrjú sveitarfélög hafa viljað semja við Útlendingastofnun um að hýsa þá sem bíða. 